[Foto’s] Chaos by NWUFoto: Twitter Brig. Leonard Hlathi, woordvoerder van die polisie, het gesê ŉ motor van ŉ veiligheidsmaatskappy en twee universiteitsgeboue is tydens die onluste aan die brand gesteek. “Niemand is al in hegtenis geneem nie en ons ondersoek die voorval.” Volgens berigte is die administrasie- en wetenskapgebou aan die brand gesteek. Koos Degenaar, woordvoerder van die kampus, het vroeër gesê talle studente is beseer nadat hulle met veiligheidspersoneel slaags geraak het. “Daar was vanoggend ŉ geleentheid gehou waartydens die nuwe studenteraad ingehuldig is,” het hy gesê. “Studente het die geleentheid ontwrig. Veiligheidspersoneel het rubberkoeëls en traangas gebruik om die studente uiteen te jaag.” Degenaar het gesê berigte dat ŉ student tydens die onluste dood is, is onwaar. “Dit is nie waar dat iemand dood is nie. Die gerugte dat veiligheidspersoneel skerp ammunisie gebruik het is ook nie waar nie.” Studente het veiligheidspersoneel glo met klippe bestook toe hulle versoek is om te verdaag. Die studente het glo bymekaargekom en geëis dat Benz Mabengwane, voormalige president van die studenteraad, hulle toespreek. Degenaar het gesê klasse is Woensdag opgeskort weens die geweld op die kampus. Op die Mafikeng-kampus se Facebook-blad is studente aangeraai om onmiddellik die kampus te verlaat ter wille van hul eie veiligheid. “Die kampus sal onbepaald gesluit wees weens brandskade. Alle studente moet die kampus verlaat en huiswaarts keer aangesien dit moontlik ŉ aansienlike tydperk sal neem om bedrywighede te hervat. Studente sal minstens ŉ maand vooraf kennis ontvang van wanneer die kampus sal heropen.”